Folketinget er blevet enige om at bruge 917 millioner kroner i perioden 2021 til 2023 på en grøn omstilling af fiskerierhvervet. Det oplyser Fødevareministeriet i en pressemeddelelse torsdag morgen. Den brede enighed blandt partierne fører blandt andet til, at der afsættes 436,8 mio. kr. til en række grønne og bæredygtige indsatser. Det er for eksempel til udvikling og afprøvning af grønne teknologier, nye fiskerimetoder, udvikling af fangstredskaber, vandløbsrestaurering og miljø- og klimaforbedringer i akvakultursektoren. Derudover er der afsat midler til at håndtere problematikken om sæl og skarv, der ødelægger fiskernes fangst. Aftalen styrker også indsatsen mod spøgelsesnet, ligesom der sættes penge af til at støtte og udvikle det skånsomme og nære kystfiskeri til gavn for de mindre lokalsamfund. De danske fiskeriforeninger vil desuden kunne få støtte til fremme af salg af fisk. Fiskeriminister Rasmus Prehn glæder sig over det gode samarbejdsklima, der har været hele vejen igennem forhandlingerne. - Jeg er glad for, at vi kan lande så bred en aftale, hvor vi i fællesskab giver et historisk beløb direkte til grøn omstilling i fiskeriet. Vi er alle gået til forhandlingerne med en ambition om at hjælpe fiskeriet med at udvikle sig i en bæredygtig og mere klimavenlig retning, så de danske fiskere står bedre rustet mod fremtidens udfordringer. Jeg vil gerne sige tak til partierne for deres engagement og samarbejde. Det er folkestyret, når det er bedst, siger fiskeriminister Rasmus Prehn. Også Torsten Schack Pedersen, fiskeriordfører for Venstre, er tilfreds med den nye aftale. - For Venstre er det vigtigt, at aftalen fremmer den grønne omstilling inden for såvel fiskeri som akvakultur. Det er danske styrkepositioner, som får en håndsrækning til en grøn omstilling. Samtidig sikres der en fornuftig indsats for kystfiskeriet og til udvikling af nye og mere skånsomme redskaber. Endelig har det været vigtigt for Venstre, at der også prioriteres en indsats for at fremme afsætningen af dansk fisk.

Referat:
Alle Folketingets partier står sammen om at støtte en grøn omstilling af fiskeriet i en ny aftale på 917 mio. kr.